****Sak 2. Den politiske situasjonen****

*Forslag til uttalelse fra* *Heidi Bjerga, gruppeleder fylkestingsgruppa*

# Finansiering av nødvendig infrastruktur

Rogaland SV mener at all utbygging, blant annet europaveier, riksveier og kollektiv, må behovsprøves, klimavurderes, prioriteres og finansieres gjennom Nasjonal Transportplan.

* Vi trenger ikke ferjefri firefelts motorvei mellom Kristiansand og Trondheim hvor vi skal kjøre 110 km/t. Vi mener oppgradering av veiene, gul midtstripe, aktivt bruk av forbikjøringsfelt og satsing på nullutslippsferjer er løsningen. Det sparer store inngrep i naturen og ikke minst matjord.
* Rogaland SV mener at staten må fullfinansiere nødvendig kollektiv infrastruktur.
* Rogaland SV mener at staten som veieier selv må stille garanti for alle Europaveier og riksveier.

Infrastrukturen i Norge er bygd opp ved at staten har prioritert bruken av skattepengene våre til innbyggernes beste.

Innbyggerne bidrar med skatt til staten, som har prioritert fordelingen til innbyggernes beste gjennom overføringer til kommunene, og satsinger i statsbudsjettet på statens ansvar. Telefonnettet ble i sin tid utbygd med fordeling som grunnlag. Alle skulle ha tilgang på telefon, uavhengig av hvor de bodde. Det kostet å etablere dette i distriktene, men samfunnet prioriterte at alle innbyggerne skulle få telefon. Deretter ble skattepengene prioritert, og over tid fikk alle dekning for telefonen. Det samme gjaldt posten.

Tidligere var prioriteringen i NTP, nasjonal transportplan, premiss for veisatsing og utbygging av kollektiv infrastruktur. Det var basert på høringer i landets fylker, og finansieringen ble vedtatt i statsbudsjettet. Så kom ønsker om mer vei enn det er mulig å finansiere gjennom NTP.

Fra 1980-årene har bompengeandelen økt fra å utgjøre 15 % i 1985 til 45 % i 2010. Bompengefinansiering er nå blitt vanlig i forbindelse med større veiprosjekter, broer og tunneler, men i Rogfast er statens andel kun 3,6 mrd av totalt 21,3 mrd. Det utgjør 21,4%.

Regjeringen har foreslått en bompengereform. Bompengereformen har fire deler – reduksjon av antall bompengeselskap, en utskilling av utstederrollen fra bompengeselskapene, en rentekompensasjonsordning for bompengelån og en forenkling av takst- og rabattsystemer. Men de foreslår ikke avskaffelse av bompenger!

Rogaland SV vil bruke skatten til det den er tenkt til, nemlig tjenester og nødvendig infrastruktur som er til det beste for innbyggerne. Nødvendig infrastruktur skal ikke finansieres ved økte avgifter. Økte avgifter rammer skjevt, og det rammer mest de som har minst.